**PANEVĖŽIO MIESTO TERITORIJŲ, GATVIŲ PRIEŽIŪROS IR TVARKYMO** **PASLAUGŲ AVARINĖSE VIETOSE TEIKIMO** **SUTARTIS**

2024 m. d.

Panevėžys

**Panevėžio miesto savivaldybės administracija,** įstaigos kodas 288724610, kurios registruota buveinė yra Laisvės a. 20, 35200 Panevėžys, atstovaujama Panevėžio miesto savivaldybės administracijos direktoriaus Tomo Juknos, veikiančio pagal Panevėžio miesto savivaldybės administracijos nuostatus, patvirtintus Panevėžio miesto savivaldybės tarybos 2024 m. vasario 29 d. sprendimu Nr. 1-31 „Dėl Panevėžio miesto savivaldybės administracijos nuostatų patvirtinimo ir Savivaldybės tarybos 2023 m. kovo 22 d. sprendimo Nr. 1-81 pripažinimo netekusiu galios“(toliau – **Klientas**) ir

**Uždaroji akcinė bendrovė „Panevėžio gatvės“**, juridinio asmens kodas 147026330, kurios registruota buveinė Beržų g. 12, 36226 Panevėžys, atstovaujama direktoriaus Arvydo Zapalskio, veikiančio pagal įmonės įstatus (toliau − **Paslaugų teikėjas**), toliau kartu vadinami „Šalimis“, o kiekvienas atskirai – „Šalimi“, vadovaudamosi Lietuvos Respublikos viešųjų pirkimų įstatymo 10 straipsnio 1 ir 2 dalimis ir atsižvelgdamos į Panevėžio miesto savivaldybės tarybos 2024 m. gegužės 30 d. sprendimą Nr. 1-212 „Dėl pritarimo vidaus sandorio dėl Panevėžio miesto teritorijų, gatvių priežiūros ir tvarkymo su UAB „Panevėžio gatvės“ sudarymui, įgaliojimo administracijos direktoriui ir įkainių sąrašo patvirtinimo“ ir į tai, kad:

1. pagal Lietuvos Respublikos vietos savivaldos įstatymo 55 straipsnio 1 dalį, Savivaldybė administruoja ir užtikrina viešųjų paslaugų teikimą gyventojams, nustatydama šių paslaugų teikimo būdą, parinkdama viešųjų paslaugų teikėjus, įgyvendindama viešųjų paslaugų teikimo priežiūrą ir kontrolę;
2. perkančioji organizacija pagal Lietuvos Respublikos viešųjų pirkimų įstatymo 10 straipsnio 2 dalies 2 punktą išimtiniu atveju gali sudaryti vidaus sandorį, kai ji kitą perkančiąją organizaciją kontroliuoja kaip savo pačios tarnybą ar struktūrinį padalinį, darydama lemiamą įtaką jos strateginiams tikslams ir reikšmingiems sprendimams, įskaitant sprendimus dėl: ilgalaikio turto investavimo, perleidimo, nuomos, įkeitimo, hipotekos; kitų ūkio subjektų akcijų įsigijimo arba perleidimo; teisės valdyti ūkio subjekto (subjektų) skyrius perdavimo; per paskutinius 3 finansinius metus daugiau kaip 80 procentų kontroliuojamos perkančiosios organizacijos gautų vidutinių pajamų iš pirkimo–pardavimo sutarčių sudaro pajamos, gautos iš sutarčių, sudarytų su kontroliuojančia perkančiąja organizacija ar su juridiniais asmenimis, kuriuos kontroliuoja ta perkančioji organizacija, ir skirtų jos (jų) poreikiams tenkinti ar funkcijoms atlikti; kontroliuojamoje perkančiojoje organizacijoje nėra tiesioginio privataus kapitalo dalyvavimo; ir kai įsigyjamos viešosios paslaugos, administruojamos vadovaujantis Lietuvos Respublikos vietos savivaldos įstatymo 55 straipsnio 2 dalimi;
3. pagal Lietuvos Respublikos vietos savivaldos įstatymo 55 straipsnio 2 dalies 1 punktą, savivaldybė Lietuvos Respublikos viešųjų pirkimų įstatymo nustatyta tvarka gali pavesti viešosios paslaugos teikimą jau įsteigtam viešųjų paslaugų teikėjui, kai teikiamos teritorijų ir gatvių priežiūros ir tvarkymo paslaugos;
4. Vietos savivaldos įstatymo 6 straipsnio 32 punkte numatytų savarankiškųjų savivaldybių funkcijų (savivaldybių vietinės reikšmės kelių ir gatvių priežiūra, taisymas, tiesimas ir saugaus eismo organizavimas) vykdymas savo esme yra nepertraukiamas, be to, turi būti geros kokybės ir prieinamas;
5. Panevėžio miesto savivaldybė yra vienintelė UAB „Panevėžio gatvės“ akcininkė, kontroliuojanti įmonę kaip savo pačios tarnybą ar struktūrinį padalinį, darydama lemiamą įtaką jos strateginiams tikslams ir reikšmingiems sprendimams, įskaitant sprendimus dėl: ilgalaikio turto investavimo, perleidimo, nuomos, įkeitimo, hipotekos; kitų ūkio subjektų akcijų įsigijimo arba perleidimo; per paskutinius 3 finansinius metus daugiau kaip 80 procentų UAB „Panevėžio gatvės“ gautų vidutinių pajamų iš pirkimo-pardavimo sutarčių sudaro pajamos, gautos iš sutarčių, sudarytų su Panevėžio miesto savivaldybe ir skirtų jos (jų) poreikiams tenkinti ar funkcijoms atlikti; UAB „Panevėžio gatvės“ nėra tiesioginio privataus kapitalo dalyvavimo;
6. būtina užtikrinti Panevėžio miesto teritorijų ir gatvių tvarkymo, įskaitant avarinių situacijų lokalizavimą ir likvidavimą, paslaugų nepertraukiamumą, gerą kokybę ir prieinamumą;
7. Panevėžio miesto savivaldybės administracija 2024 m. vasario 27 d. paskelbė supaprastintą viešąjį pirkimą dėl Panevėžio miesto infrastruktūros objektų remonto Paslaugų ir priežiūros paslaugų. Įvykdžius pirkimo procedūras vienas tiekėjas apskundė viešąjį pirkimą teismui ir sutartis nebuvo sudaryta, Panevėžio apygardos teismui pritaikius laikinąsias apsaugos priemones. 2024 m. balandžio 17 d. buvo paskelbtas dar vienas supaprastintas viešasis pirkimas dėl Panevėžio miesto infrastruktūros objektų remonto Paslaugų ir priežiūros paslaugų, kuriuo buvo siekiama viešųjų pirkimų būdu įsigyti tų pačių Paslaugų bei paslaugų iki tol, kol baigsis teisminis ginčas ir bus sudaryta viešojo pirkimo sutartis. Tačiau šis viešasis pirkimas taip pat buvo apskųstas Panevėžio apygardos teismui ir pirkimo sutartis nebuvo sudaryta. Buvo pritaikytos laikinosios apsaugos priemonės.
8. Panevėžio miesto savivaldybės taryba 2024 m. gegužės 30 d. sprendimu Nr. 1-212 „Dėl pritarimo vidaus sandorio dėl Panevėžio miesto teritorijų, gatvių priežiūros ir tvarkymo su UAB „Panevėžio gatvės“ sudarymui, įgaliojimo administracijos direktoriui ir įkainių sąrašo patvirtinimo“ pritarė vidaus sandorio su UAB „Panevėžio gatvės“ dėl Panevėžio miesto teritorijų, gatvių priežiūros ir tvarkymo sudarymui, kol viešųjų pirkimų būdu bus parinktas tiekėjas; įgaliojo Panevėžio miesto savivaldybės administracijos direktorių pasirašyti vidaus sandorį ir atlikti visus kitus reikiamus veiksmus, susijusius su sutarties vykdymu ir patvirtino Panevėžio miesto teritorijų, gatvių priežiūros ir tvarkymo paslaugų teikimo įkainių sąrašą;

sudaro šią Panevėžio miesto teritorijų, gatvių priežiūros ir tvarkymo paslaugų teikimo sutartį (toliau – Sutartis), kuria susitaria:

**1. SUTARTIES DALYKAS**

1.1. Sutartyje nustatytomis sąlygomis ir tvarka Paslaugų teikėjas įsipareigoja savo jėgomis ir rizika teikti Panevėžio miesto teritorijų, gatvių priežiūros ir tvarkymo paslaugas avarinėse vietose (toliau - Paslaugos) pagal Paslaugų aprašymus, nurodytus Panevėžio miesto teritorijų, gatvių priežiūros ir tvarkymo paslaugų teikimo avarinėse vietose techninėje specifikacijoje (1 priedas) ir pagal įkainius, nurodytus Panevėžio miesto teritorijų, gatvių priežiūros ir tvarkymo paslaugų teikimo įkainių sąraše (2 priedas), kurie yra neatsiejama Sutarties dalis. Panevėžio miesto teritorijų, gatvių priežiūros ir tvarkymo paslaugų teikimo įkainių sąrašas (toliau – Paslaugų įkainiai) yra patvirtintas Panevėžio miesto savivaldybės tarybos 2024 m. gegužės 30 d. sprendimu Nr. 1-212.

1.2. Paslaugos teikiamos Panevėžio miesto viešojoje teritorijoje, vadovaujantis Sutarties nuostatomis, Sutarties 1 ir 2 priedais ir teisės aktais, reglamentuojančiais Paslaugų teikimą.

1.3. Klientas Paslaugas užsako pagal faktinį poreikį ir/ar turimą finansavimą.

1.4. Paslaugų teikėjas įsipareigoja kokybiškai suteikti 1.1 punkte nurodytas Paslaugas, o Klientas įsipareigoja už kokybiškai ir laiku suteiktas Paslaugas sumokėti Paslaugų teikėjui Panevėžio miesto savivaldybės tarybos patvirtintais Paslaugų įkainiais.

**2. SUTARTIES KAINA IR MOKĖJIMO SĄLYGOS**

2.1. Sutarties vertė su PVM, apimanti visą Sutarties galiojimo laikotarpį, turi neviršyti 1 300 000 Eur (vienas milijonas trys šimtai tūkstančių eurų).

2.2. Sutarties vykdymo laikotarpiu suteiktos Paslaugos apmokamos vadovaujantis Panevėžio miesto savivaldybės tarybos patvirtintais Paslaugų įkainiais, nurodytais Sutarties 2 priede.

2.3. Į Paslaugų įkainius įskaičiuotos visos Paslaugų teikėjo išlaidos, susijusios su visų Paslaugų įvykdymu, taip pat su tinkamu ir kokybišku šioje Sutartyje numatytų kitų Paslaugų teikėjo įsipareigojimų įvykdymu, įskaitant mokesčius, muitus ir kitokias išlaidas, susijusias su Paslaugoms atlikti reikalingomis medžiagomis, įrenginiais, gaminiais, Paslaugų teikėjo naudojama technika, mechanizmais, transportu ir kitomis Paslaugoms atlikti naudojamomis priemonėmis, kurios būtinos vykdant Sutartyje numatytus įsipareigojimus.

2.4. Paslaugų teikėjas neturi teisės reikalauti padengti jokių papildomų išlaidų, išskyrus tas, kurios nurodytos Paslaugų įkainių sąraše (2 priedas).

2.5. Šalys kiekvienais kalendoriniais metais Šalys pasirašo papildomą susitarimą (ar susitarimus) pagal gautą finansavimą iš Savivaldybės biudžeto ir kitų finansinių šaltinių dėl tais metais teikiamų paslaugų vertės, įvertinus tų metų teiktinų Paslaugų apimtis. Papildomas susitarimas (ar susitarimai) yra neatskiriama Sutarties dalis.

2.6. Paslaugų įkainiai yra nekeičiami ir nustatyti visam Sutarties galiojimo laikotarpiui, išskyrus, kai Paslaugų įkainiai peržiūrimi pagal peržiūros taisykles (Sutarties 2.7 punktas).

2.7. Paslaugų įkainiai gali būti peržiūrimi dėl mokesčių pasikeitimo. Mokestis, kuriam pasikeitus perskaičiuojami Paslaugų įkainiai: pridėtinės vertės mokestis (PVM). Pasikeitus kitiems mokesčiams ir dėl kitų aplinkybių nei nurodyta Sutartyje, Paslaugų įkainiai nebus perskaičiuojami;

2.7.1. perskaičiavimas atliekamas įsigaliojus Lietuvos Respublikos pridėtinės vertės mokesčio įstatymo pakeitimo įstatymui, kuriuo keičiamas mokesčio tarifas;

2.7.2. perskaičiavimo formulė: pasikeitus PVM tarifo dydžiui, Paslaugų įkainyje esantis PVM tarifas neatliktoms paslaugoms keičiamas (mažinamas ar didinamas) pagal Lietuvos Respublikos teisės aktus;

2.7.3. perskaičiuoti Paslaugų įkainiai pradedami taikyti nuo Lietuvos Respublikos pridėtinės vertės mokesčio įstatymo pakeitimo įstatymo, kuriuo keičiamas šio mokesčio tarifas, nurodytos tarifo įsigaliojimo dienos.

2.8. Paslaugų įkainių perskaičiavimas (indeksavimas) pagal kainų lygio kitimą nebus vykdomas.

2.9. Paslaugų įkainių pakeitimas dėl pasikeitusių mokesčių įforminamas Šalių susitarimu, kurį pasirašo Šalys kvalifikuotu elektroniniu parašu. Sudarytas susitarimas yra neatskiriama sutarties dalis. Nei viena iš Šalių neturi teises atsisakyti pasirašyti tokį susitarimą be pagrįstų priežasčių.

**3. SUTARTIES GALIOJIMAS, VYKDYMO TRUKMĖ IR TERMINAI**

3.1. Sutartis įsigalioja sutarties pasirašymo dieną ir galioja iki Panevėžio miesto infrastruktūros objektų remonto Paslaugų ir priežiūros paslaugų viešojo pirkimo sutarties (Centrinėje viešųjų pirkimų informacinėje sistemoje paskelbto pirkimo numeris – 710440, skelbimo kodas – 2024-650322) įsigaliojimo arba iki Panevėžio miesto infrastruktūros objektų remonto Paslaugų ir priežiūros paslaugų viešojo pirkimo sutarties (Centrinėje viešųjų pirkimų informacinėje sistemoje paskelbto pirkimo numeris – 717860, skelbimo kodas – 2024-684936) įsigaliojimo, bet ne ilgiau kaip iki 2025 m. gruodžio 31 d.

3.2. Esant būtinumui, Paslaugų teikėjas turi užtikrinti Paslaugų teikimo nepertraukiamumą po Sutarties pasibaigimo ar jos nutraukimo, kol visa apimtimi Paslaugų teikimą perims kitas paslaugų teikėjas ir įsigalios su juo sudaryta sutartis.

3.3. Nutraukus sutartį ar jai pasibaigus, lieka galioti sutarties nuostatos, susijusios su atsakomybe bei atsiskaitymais tarp Šalių pagal šią sutartį, taip pat visos kitos šios sutarties nuostatos, kurios išlieka arba turi išlikti, kad būtų visiškai įvykdyta sutartis.

**4. ATLIKTŲ PASLAUGŲ PRIĖMIMAS IR PASLAUGŲ PABAIGA**

4.1. Klientas įsipareigoja priimti iš Paslaugų teikėjo tinkamai (kokybiškai) suteiktas Paslaugas šioje sutartyje nustatyta tvarka ir terminais.

4.2. Suteiktų Paslaugų apmokėjimui gauti, Paslaugų teikėjas privalo ne dažniau kaip kas mėnesį pateikti Klientui atliktų paslaugų aktą (-us) (F-2) ir atliktų paslaugų ir išlaidų apmokėjimo pažymą (F-3) (toliau – Aktai) pasirašytą kvalifikuotais elektroniniais parašais (.adoc formatu).

4.3. kai už suteiktas Paslaugas apmokama iš Kelių priežiūros ir plėtros programos lėšų, Paslaugų teikėjas el. paštu pateikia Kliento atsakingam asmeniui už Sutarties vykdymą (toliau – atsakingas asmuo) Aktus už faktiškai suteiktas Paslaugas ne vėliau kaip 3 (trys) darbo dienos iki Paslaugas kontroliuojančio atstovo atvykimo, apie kurį Paslaugų teikėjui Kliento atsakingas asmuo praneš el. paštu kiekvieną mėnesį. Kai Paslaugos finansuojamos iš Savivaldybės biudžeto gaunamų lėšų, Paslaugų teikėjas atsakingam asmeniui pateikia Aktus iki einamojo mėnesio 25 dienos.

4.4. Klientas per 2 (dvi) darbo dienas nuo Aktų gavimo dienos priima tinkamai suteiktas Paslaugas arba per tą patį terminą grąžina juos Paslaugų teikėjui pareikšdamas pagrįstas pretenzijas dėl netinkamai suteiktų Paslaugų ar netinkamų Aktų užpildymo.

4.5. Paslaugų teikėjas kartu su Aktais privalo Klientui pateikti naudojamų medžiagų ir gaminių eksploatacinių savybių deklaracijas bei sertifikatus, taip pat ir kitus dokumentus, priklausančius pateikti pagal Lietuvos Respublikos teisės aktus. Aktuose teikiamų Paslaugų detali informacija turi būti pateikiama atskiruose dokumentuose, nurodant Paslaugų vietą schemoje ir (ar) pateikiant tikslų adresą, Paslaugų kiekius (pvz. užtaisyta duobė X gatvėje ties Y namu, plotas m2).

4.6. Paslaugų teikėjui nepateikus Aktų sutarties 4.3. punkte nurodytais terminais, jų pateikimas ir pasirašymas atidedamas kitam mėnesiui.

4.7. Šalims pasirašius Aktus, Paslaugų teikėjas teikia Klientui elektroninę sąskaitą faktūrą mokėtinai sumai, nurodytai atliktų paslaugų ir išlaidų apmokėjimo pažymoje:

4.7.1. elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), teikiamos Paslaugų teikėjo pasirinktomis priemonėmis.

4.7.2. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos „E. sąskaita“ priemonėmis.

4.7.3. Klientas elektronines sąskaitas faktūras priima ir apdoroja naudodamasis informacinės sistemos „E. sąskaita“ priemonėmis, išskyrus Lietuvos Respublikos viešųjų pirkimų įstatymo (toliau – Viešųjų pirkimų įstatymas) 22 straipsnio 12 dalyje nustatytus atvejus. Elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu.

4.8. Jeigu bet kuriuo šios Sutarties vykdymo metu paaiškėja, kad suteiktos Paslaugos neatitinka kokybės reikalavimų, naudotos prastesnės kokybės medžiagos, nukrypta nuo reikalavimų teikiamoms paslaugoms, tokios aplinkybės fiksuojamos Kliento raštu Paslaugų teikėjui.

4.9. Klientui motyvuotai atsisakius priimti Paslaugas, sudaromas dvišalis aktas, kuriame nurodomi pastebėti paslaugų trūkumai ir jų pašalinimo terminai. Dvišaliame akte nurodytus trūkumus ar defektus Paslaugų teikėjas pašalina savo jėgomis ir lėšomis.

**5. ATSISKAITYMŲ TVARKA**

5.1. Klientas sumoka Paslaugų teikėjui tik už faktiškai, kokybiškai ir laiku suteiktas Paslaugas pagal Sutarties 2 priede pateiktus Paslaugų įkainius.

5.2. Klientas nemoka Paslaugų teikėjui už suteiktas Paslaugas, kurios nebuvo iš anksto raštu suderintos su Klientu.

5.3. Klientas už faktiškai suteiktas Paslaugas Paslaugų teikėjui apmoka per 60 (šešiasdešimt) kalendorinių dienų nuo elektroninės sąskaitos faktūros gavimo dienos. Atsiskaitymui taikomas ilgesnis nei 30 (trisdešimt) kalendorinių dienų terminas, bendruoju atveju privalomas pagal Lietuvos Respublikos mokėjimų, atliekamų pagal komercines sutartis, vėlavimo prevencijos įstatymą, kadangi Paslaugų finansavimas planuojamas iš valstybės biudžeto (Kelių priežiūros ir plėtros programos) ir iš Kliento (Panevėžio miesto savivaldybės) biudžeto lėšų.

5.4. Klientas apmoka Paslaugų teikėjui už suteiktas Paslaugas pagal gautas sąskaitas faktūras pervesdamas pinigus į Paslaugų teikėjo nurodytą banko sąskaitą:

Banko sąskaitos Nr. LT84 7300 0100 0237 7178;

Bankas AB „Swedbank“;

Banko kodas 73000.

Paslaugų teikėjui iš anksto neinformavus Kliento apie banko sąskaitos (rekvizitų) pasikeitimus, Paslaugų teikėjas prisiima su tokiu nepranešimu susijusią ir iš to kylančią riziką.

5.5. Jeigu bet kuriuo metu po Aktų sudarymo paaiškėja, kad į jį įtrauktos Paslaugos buvo atliktos netinkamai, Klientas nedelsdamas pateikia dėl jų pretenziją Paslaugų teikėjui. Tokiu atveju Klientas turi teisę sulaikyti mokėjimus Paslaugų teikėjui, atitinkančius tokių Paslaugų vertę, iki tol, kol Paslaugų teikėjas pašalina nustatytus defektus ir Šalys tą patvirtina.

**6. ŠALIŲ TEISĖS IR PAREIGOS**

**6.1. Klientas turi teisę:**

6.1.1. priklausomai nuo Paslaugų poreikio ir finansavimo vienašališkai tikslinti, keisti Paslaugų periodiškumą, techninius ir kokybės parametrus pagal Sutartyje aprašytas sąlygas. Paslaugų teikėjo pretenzijos šiuo atveju nagrinėjamos nebus;

6.1.2. kontroliuoti ir prižiūrėti teikiamų Paslaugų atlikimo eigą.

6.1.3. atlikti išskaičiavimus iš Paslaugų teikėjui mokėtinų sumų dėl netesybų (baudų, delspinigių), nuostolių, jeigu Paslaugų teikėjas neįvykdė Sutartyje numatytų įsipareigojimų (ar jų dalies) arba įvykdė juos netinkamai;

6.1.4. sustabdyti Paslaugų teikimą, jeigu Paslaugų teikėjas netinkamai vykdo sutartinius įsipareigojimus ir pareikalauti pašalinti trūkumus;

6.1.5. jei Paslaugų teikėjas Sutartyje numatytas Paslaugas teikia nekokybiškai ir neatsižvelgdamas į Kliento pastabas per nurodytą terminą nepašalina trūkumų ir/ar defektų, Klientas turi teisę nepasirašyti faktiškai atliktų paslaugų akto bei atliktų paslaugų ir išlaidų apmokėjimo pažymos ir nevykdyti mokėjimo, kol nebus ištaisyti Sutarties pažeidimai. Nustatytus pažeidimus Paslaugų teikėjas privalo pašalinti savo sąskaita;

6.1.6. atsisakyti atlikti mokėjimus už suteiktas Paslaugas, kurios raštiškai nebuvo suderintos su Klientu;

6.1.7. Paslaugų teikėjo sąskaita pašalinti Paslaugų defektiniame akte nurodytus trūkumus, broką ar neatitikimus, kuriuos per nurodytą terminą nepašalino Paslaugų teikėjas parenkant kitą Paslaugų teikėją;

6.1.8. pareikalauti, kai yra būtina, kad Paslaugų teikėjas Paslaugas teiktų švenčių ir poilsio dienomis;

6.1.9. naudotis teisės aktuose numatytomis Kliento teisėmis.

**6.2. Klientas įsipareigoja:**

6.2.1. bendradarbiauti su Paslaugų teikėju jam atliekant Paslaugas;

6.2.2. priimti tinkamai ir kokybiškai suteiktas Paslaugas;

6.2.3. sumokėti už faktiškai ir kokybiškai suteiktas Paslaugas Sutartyje nustatyta tvarka;

6.2.4. konsultuoti ir pateikti Paslaugų teikėjui visą turimą informaciją ir/ar dokumentus, reikalingus Paslaugų teikimui;

6.2.5. vykdyti kitus šioje Sutartyje nustatytus įsipareigojimus, taip pat visas pareigas, priskirtas Klientui pagal galiojančius Lietuvos Respublikos įstatymus ir kitus teisės aktus.

**6.3. Paslaugų teikėjas turi teisę:**

6.3.1. reikalauti, kad už faktiškai, kokybiškai ir laiku suteiktas Paslaugas, būtų sumokėta Sutartyje nustatyta tvarka;

6.3.2. keisti Kliento suderintus užsakymus tik gavęs išankstinį Kliento sutikimą;

6.3.3. naudotis Lietuvos Respublikos įstatymuose numatytomis Paslaugų teikėjo teisėmis.

**6.4. Paslaugų teikėjas įsipareigoja:**

6.4.1. Sutartyje nurodytas Paslaugas teikti laiku ir užtikrinti paslaugos teikimo nepertraukiamumą, gerą kokybę, prieinamumą pagal Sutarties 1 priede aprašytus reikalavimus ir paslaugų atlikimą reglamentuojančius teisės aktus;

6.4.2. Sutarties galiojimo laikotarpiu ne mažiau kaip 80 (aštuoniasdešimt) procentų pajamų gauti iš veiklos, skirtos Panevėžio miesto savivaldybės poreikiams tenkinti ir funkcijoms vykdyti;

6.4.3. Paslaugas teikti pagal Kliento pateiktus užsakymus (raštu, elektroniniu paštu ir žodžiu) už Sutartyje nustatytus Paslaugų įkainius.

6.4.4. kiekvieną savaitę derinti su Užsakovu numatomų Paslaugų teikimą (užsakymus), jų teikimo vietas ir apimtis, teikti savaitinius atliekamų Paslaugų planus ir ataskaitas apie suteiktas Paslaugas;

6.4.5. dalyvauti Kliento sudaromose komisijose, darbo grupėse dėl Panevėžio miesto prižiūrėtinų objektų būklės nustatymo;

6.4.6. Klientui pareikalavus, Paslaugas teikti švenčių ir poilsio dienomis;

6.4.7. vykdyti Paslaugų teikimo metu gautus Kliento nurodymus, jei šie nurodymai neprieštarauja šiai Sutarčiai ir jei nėra kišimasis į Paslaugų teikėjo ūkinę – komercinę veiklą;

6.4.8. operatyviai informuoti Klientą apie visus techninius, gamybinius, organizacinius nesklandumus, susijusius su Paslaugų teikimu;

6.4.9. gavęs Kliento rašytinį pranešimą apie nustatytus suteiktų Paslaugų defektus, neatlygintinai pašalinti juos per Kliento rašte nustatytą terminą naudojant sertifikuotas ir kokybės reikalavimus atitinkančias priemones ir medžiagas;

6.4.10. atlyginti nuostolius ir apsaugoti Klientą nuo visų pretenzijų, kompensacijų susijusių su:

6.4.10.1. bet kurio asmens sužalojimu, negalavimu, liga ar mirtimi, kylančius arba atsiradusius dėl Paslaugų teikėjo veiksmų teikiant Paslaugas, taisant defektus Paslaugų vykdymo metu;

6.4.10.2. bet kurios nuosavybės (kitos nei Paslaugos) nuostoliais, praradimais, susijusiais arba atsiradusiais dėl Paslaugų teikėjo arba jo darbuotojų veiksmų, aplaidumo, tyčinio veiksmo ar Sutarties pažeidimo;

6.4.10.3. bet kurios nuosavybės (fizinių ar juridinių asmenų) nuostoliais, susijusiais arba atsiradusiais dėl Paslaugų pobūdžio ar atlikimo;

6.4.11. savarankiškai apsirūpinti materialiniais ištekliais, reikalingais sutartyje numatytoms Paslaugoms atlikti, Paslaugų vykdymui naudoti Europos Sąjungos ir Lietuvos Respublikos įstatymais nustatyta tvarka sertifikuotas medžiagas, dirbinius, gaminius ir įrenginius, garantuoti tinkamą medžiagų, įrangos, dirbinių ir gaminių priėmimą, organizuoti jų sandėliavimą, apsaugą (nuo vagystės bei sugadinimo, įskaitant meteorologinių sąlygų poveikį) ir taupų naudojimą. Tikrinti jų kokybę bei jos atitikties dokumentus, sertifikatus ir pateikti juos atsakingam asmeniui;

6.4.12. garantuoti saugų darbą, priešgaisrinę ir aplinkos apsaugą bei darbo higieną Paslaugų teikimo teritorijoje, savo darbo zonoje, taip pat gretimos aplinkos apsaugą ir greta Paslaugų teikimo teritorijos gyvenančių, dirbančių, poilsiaujančių ir judančių žmonių apsaugą nuo teikiamų Paslaugų sukeliamų pavojų. Paslaugų teikėjas, teikdamas Paslaugas, atsako už medžių, želdinių, kelių, šaligatvių, takų, pastatų, įrenginių ir kito turto, esančio Paslaugų atlikimo vietoje bei greta jos išsaugojimą, o turto suniokojimo atveju, privalo atstatyti jį savo sąskaita ir atlyginti savininkams padarytą žalą. Paslaugų teikėjas užtikrina, kad jo pasamdyti darbuotojai ir/arba tretieji asmenys, už kuriuos atsakingas Paslaugų teikėjas, Paslaugų atlikimo metu nebūtų apsvaigę nuo alkoholio, narkotinių, toksinių ir (arba) psichotropinių medžiagų;

6.4.13. organizuoti transporto ir pėsčiųjų eismą, užtikrinant visų objektų pasiekiamumą Paslaugų teikimo metu. Siekiant užtikrinti eismo saugumą, Paslaugų teikėjo automašinos, spec. technika gatvėje privalo dirbti su įjungtais oranžinės spalvos švyturėliais, darbuotojai privalo vilkėti spec. rūbus, skirtus dirbti keliuose. Automašinos, darbuotojų apranga, atitvėrimai turi būti paženklinti įmonės identifikaciniais ženklais;

6.4.14. užtikrinti, kad Paslaugų teikėjas ir bet kurie asmenys, veikiantys jo vardu, yra gavę visus būtinus leidimus, kvalifikacijos atestacijos pažymėjimus ar kitokius dokumentus, leidžiančius užsiimti šioje Sutartyje nustatyta veikla, kuri yra Paslaugų teikėjo sutartinių įsipareigojimų dalis;

6.4.15. užtikrinti, kad civilinės atsakomybės privalomojo draudimo sutartis nenutrūkstamai galiotų nuo Sutarties įsigaliojimo iki visų sutartinių įsipareigojimų įvykdymo pabaigos. Jeigu, įvykus draudiminiam įvykiui, draudimo sumos neužtenka padengti visus nuostolius, Paslaugų teikėjas savo lėšomis padengia nuostolius, viršijančius civilinės atsakomybės draudimo išmokų dydį;

6.4.16. Paslaugų teikėjas Klientui įsipareigoja, kad Sutartį vykdys tik tokią teisę ir patirtį turintys asmenys;

6.4.17. pateikti Klientui laiku ir tinkamai įformintus Aktus, elektronines sąskaitas faktūras, kitą Paslaugų teikimo dokumentaciją. Klientui paprašius papildomos informacijos, per 3 (tris) darbo dienas raštu pranešti apie Paslaugų teikimo eigą bei rezultatus, pateikti kitą su Paslaugų teikimo vykdymu susijusią informaciją;

6.4.18. užtikrinti, kad vadovaujantis Aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdamos prekes, paslaugas ar darbus, taikymo tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 (LR aplinkos ministro 2022 m. gruodžio 13 d. įsakymo Nr. D1-401 redakcija), 4.3 papunkčiu, paslaugos bus teikiamos pagal įdiegtus aplinkos apsaugos vadybos sistemos reikalavimus pagal standartą LST EN ISO 14001 arba Europos Sąjungos aplinkosaugos vadybos ir audito sistemą (EMAS), ar kitus aplinkos apsaugos vadybos standartus, pagrįstus atitinkamais Europos arba tarptautiniais standartais (kuriuos yra patvirtinusios sertifikavimo įstaigos, atitinkančios Europos Sąjungos teisės aktus arba tarptautinius sertifikavimo standartus), ar kitas tiekėjo viešajame pirkime pateiktas lygiavertes aplinkos apsaugos vadybos užtikrinimo priemones. Klientui paprašius, Paslaugų teikėjas turi per 10 (dešimt) kalendorinių dienų nuo prašymo gavimo dienos pateikti Klientui ataskaitą ir (ar) dokumentus, patvirtinančius nurodytų įsipareigojimų laikymąsi.

**7. ŠALIŲ ATSAKOMYBĖ**

7.1. Klientas nutraukęs sutartį ne dėl Paslaugų teikėjo kaltės atlygina Paslaugų teikėjui jo turėtas pagrįstas Paslaugų išlaidas ir nuostolius, susijusius su Sutarties nutraukimu.

7.2. Jei Klientas nevykdo sutartinių įsipareigojimų, t. y. vėluoja apmokėti už tinkamai ir laiku suteiktas Paslaugas be pateisinamos priežasties, Paslaugų teikėjas turi teisę be oficialaus įspėjimo ir neribodamas kitų savo teisių gynimo priemonių reikalauti iš Kliento sumokėti 0,05 % (nulio ir penkių šimtųjų procento) dydžio delspinigius už kiekvieną praleistą dieną nuo vėluojamos sumokėti sumos be PVM. Delspinigiai skaičiuojami nuo mokėjimo termino pasibaigimo dienos (ši diena neįskaitoma) iki dienos, kurią buvo gautas apmokėjimas (ši diena neįskaitoma).

7.3. Paslaugų teikėjas atsakingas už Sutarties 6.4 punkte prisiimtų įsipareigojimų vykdymą kokybiškai ir laiku, už gaminių, medžiagų kokybę, naudojamą Paslaugų vykdymui.

7.4. Paslaugų teikėjui nepradėjus taisyti defektų pagal Kliento raštiškus reikalavimus dėl suteiktų Paslaugų kokybės ilgiau nei per 3 (tris) darbo dienas, Klientui pareikalavus, Paslaugų teikėjas moka 0,05 % (nulio ir penkių šimtųjų procento) dydžio delspinigius už kiekvieną pavėluotą dieną nuo netinkamai įvykdytų pagal sutartį Paslaugų vertės be PVM iki bus ištaisyti defektai. Taip pat atlygina Kliento išlaidas, susijusias su defektų šalinimu ir dėl to Kliento patirtus nuostolius, kai Klientas pats arba pasitelkdamas trečiuosius asmenis ištaiso Paslaugų teikėjo suteiktų Paslaugų trūkumus.

7.5. Paslaugų teikėjas, yra visiškai atsakingas už žalą, padarytą tretiesiems asmenims, jų turtui, suteikiant Sutartyje numatytas Paslaugas.

7.6. Paslaugų teikėjas yra visiškai atsakingas už darbuotojų darbų saugos taisyklių reikalavimų laikymąsi. Įvykus nelaimingam atsitikimui su Paslaugų teikėjo darbuotoju, nelaimingą atsitikimą tiria ir apskaito Paslaugų teikėjas.

7.7. Delspinigių ir baudų sumokėjimas neatleidžia Šalių nuo pareigos vykdyti šioje sutartyje prisiimtus įsipareigojimus.

7.8. Šalys pareiškia ir pripažįsta, kad šioje Sutartyje nustatyti delspinigiai yra laikomi teisingais bei protingo dydžio ir sutinka, kad jie nebūtų mažinami, nepriklausomai nuo to, ar dalis prievolės yra įvykdyta. Šalys taip pat pripažįsta, kad minėtų delspinigių dydis yra laikomas minimalia neginčijama nukentėjusios Šalies patirtų nuostolių suma, kurią kita Šalis turi kompensuoti nukentėjusiai Šaliai dėl Sutarties pažeidimo (nesilaikymo), nereikalaujant nuostolių dydį patvirtinančių įrodymų.

**8. SUTARTIES NUTRAUKIMAS PRIEŠ TERMINĄ**

8.1. Klientas gali vienašališkai nutraukti šią Sutartį, jeigu pasikeičia juridinio asmens (Paslaugų teikėjo) statusas ir Panevėžio miesto savivaldybė jį nustoja kontroliuoti kaip savo pačios tarnybą ar struktūrinį padalinį ir nustoja būti vienintelė jo dalyvė (arba įgyvendinti valstybės ar savivaldybės, kaip vienintelės dalyvės, teises ir pareigas) ir jeigu neužtikrina sąlygos – ne mažiau kaip 80 procentų vidutinių pajamų iš pirkimo-pardavimo sutarčių pajamų gauti iš veiklos, skirtos Kliento poreikiams tenkinti ar funkcijoms atlikti; jeigu Paslaugos teikėjuje atsiranda tiesioginis privataus kapitalo dalyvis.

8.2. Klientas gali vienašališkai nutraukti šią Sutartį, jeigu pasikeičia Lietuvos Respublikos teisės aktai taip, kad Klientas nebegali tęsti sutarties, sudarytos vidaus sandorio būdu su Paslaugų teikėju, kurį kontroliuoja kaip savo pačios tarnybą ar struktūrinį padalinį ir yra vienintelė jo dalyvė. Tokiu atveju pasirašoma laikinoji sutartis, kuri galiotų iki tol, kol Klientas įstatymų bei kitų teisės aktų nustatyta tvarka atrinktų nuolatinį paslaugų teikėją.

8.3. Paslaugų teikėjas gali vienašališkai nutraukti šią Sutartį prieš terminą, įspėjęs raštu prieš 30 (trisdešimt) kalendorinių dienų Užsakovą, kai Klientas nevykdo ar netinkamai vykdo savo sutartinius įsipareigojimus ir toks nevykdymas ar netinkamas vykdymas yra esminis Sutarties sąlygų pažeidimas.

8.4. Šalys neturi teisės vienašališkai nutraukti Sutarties nesant pagrindo, nurodyto šioje Sutartyje arba Lietuvos Respublikos teisės aktuose.

8.5. Nutraukus Sutartį ar jai pasibaigus, lieka galioti šios Sutarties nuostatos, susijusios su atsakomybe ir atsiskaitymais tarp Šalių pagal šią Sutartį.

8.6. Sutarties įvykdymas iš Paslaugų teikėjo pusės užtikrinamas netesybomis (bauda) - 1500 Eur (vieno tūkstančio penkių šimtų eurų) dydžio:

8.6.1. Paslaugų teikėjas, vienašališkai nutraukęs sutartį, nesant Kliento nustatytos kaltės, įsipareigoja sumokėti Klientui netesybas (baudą) ir padengti visas Kliento dėl to patirtas išlaidas ir tiesioginius nuostolius, kurių nepadengia ši bauda;

8.6.2. jeigu Paslaugų teikėjas nevykdo ar netinkamai vykdo sutartyje jam numatytus įsipareigojimus, Klientui pareikalavus, Paslaugų teikėjas moka Klientui netesybas (baudą);

8.6.3. jeigu Paslaugų teikėjas per nustatytą protingą terminą nepašalina trūkumų, defektų ir (ar) netikslumų moka Klientui netesybas (baudą).

**9. NENUGALIMOS JĖGOS APLINKYBĖS**

9.1. Šalis gali būti visiškai ar iš dalies atleidžiama nuo atsakomybės dėl ypatingų ir neišvengiamų aplinkybių – nenugalimos jėgos (*force majeure*), nustatytos ir jas patyrusios Šalies įrodytos pagal Lietuvos Respublikos civilinį kodeksą, jeigu Šalis nedelsiant pranešė kitai Šaliai apie kliūtį bei jos poveikį įsipareigojimų vykdymui.

9.2. Nenugalimos jėgos aplinkybių sąvoka apibrėžiama ir Šalių teisės, pareigos ir atsakomybė esant šioms aplinkybėms reglamentuojamos Lietuvos Respublikos civilinio kodekso 6.212 straipsnyje bei Atleidimo nuo atsakomybės esant nenugalimos jėgos (*force majeure*) aplinkybėms taisyklėse (1886 m. liepos 15 d. Lietuvos Respublikos Vyriausybės nutarimas Nr. 840 „Dėl Atleidimo nuo atsakomybės esant nenugalimos jėgos (*force majeure*) aplinkybėms taisyklių patvirtinimo“).

9.3. Jei kuri nors Sutarties Šalis mano, kad atsirado nenugalimos jėgos (*force majeure*) aplinkybės, dėl kurių ji negali vykdyti savo įsipareigojimų, ji nedelsdama (ne vėliau kaip per 7 (septynias) darbo dienas nuo tokių aplinkybių atsiradimo ar sužinojimo apie jų atsiradimą) informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį. Jei Klientas raštu nenurodo kitaip, Paslaugų teikėjas toliau vykdo savo įsipareigojimus pagal Sutartį tiek, kiek įmanoma, ir ieško alternatyvių būdų savo įsipareigojimams, kurių vykdyti nenugalimos jėgos (*force majeure*) aplinkybės netrukdo, vykdyti.

9.4. Paslaugų teikėjas patvirtina, kad jis nežino apie nenugalimos jėgos aplinkybes (*force majeure*), kurių Sutarties Šalys negali numatyti ar išvengti, nei kaip nors pašalinti ir dėl kurių visiškai ar iš dalies būtų neįmanoma vykdyti Sutartyje nustatytų įsipareigojimų.

9.5. Jeigu Sutarties šalis, kurią paveikė nenugalimos jėgos aplinkybės (*force majeure*), ėmėsi visų pagrįstų atsargos priemonių ir dėjo visas pastangas, kad sumažintų su tuo susijusias išlaidas, panaudojo visas reikiamas priemones, kad ši Sutartis būtų tinkamai įvykdyta, Sutarties Šalies nesugebėjimas įvykdyti šioje Sutartyje numatytų įsipareigojimų nebus traktuojamas kaip Sutarties pažeidimas ar šios Sutarties įsipareigojimų nevykdymas. Pagrindas atleisti Sutarties Šalį nuo atsakomybės atsiranda nuo nenugalimos jėgos aplinkybių (*force majeure*) atsiradimo momento arba, jeigu apie ją nėra laiku pranešta, nuo pranešimo momento. Laiku nepranešusi apie nenugalimos jėgos aplinkybes (*force majeure*), įsipareigojimų nevykdanti Šalis tampa iš dalies atsakinga už nuostolių, kurių priešingu atveju būtų buvę išvengta, atlyginimą.

9.6. Jei nenugalimos jėgos (*force majeure*) aplinkybės trunka ilgiau kaip 180 (vienas šimtas aštuoniasdešimt) kalendorinių dienų, tuomet, nepaisant Sutarties įvykdymo termino pratęsimo, kuris dėl minėtųjų aplinkybių gali būti Paslaugų teikėjui suteiktas, bet kuri Sutarties Šalis turi teisę nutraukti Sutartį įspėdama apie tai kitą Šalį prieš 30 (trisdešimt) kalendorinių dienų. Jei pasibaigus šiam 30 (trisdešimt) kalendorinių dienų laikotarpiui nenugalimos jėgos (*force majeure*) aplinkybės vis dar yra, Sutartis nutraukiama ir pagal Sutarties sąlygas Šalys atleidžiamos nuo tolesnio Sutarties vykdymo.

**10. GINČŲ SPRENDIMAS**

10.1. Šalys susitaria, kad kiekvienas ginčas, nesutarimas ar reikalavimas dėl Sutarties sąlygų, kurie gali atsirasti vykdant šią Sutartį taip pat dėl to, kas neaptarta šioje Sutartyje, turi būti sprendžiamas derybų keliu. Jeigu bet kokie ginčai, nesutarimai ar reikalavimai negali būti išspręsti derybų keliu per 20 (dvidešimt) darbo dienų, tai Šalys juos sprendžia ir Sutartį aiškinasi vadovaudamiesi Lietuvos Respublikos civiliniu kodeksu, Viešųjų pirkimų įstatymu, kitais teisės aktais, pirkimo dokumentais ir pirkimo sąlygomis su visais šių dokumentų priedais, Paslaugų teikėjo pasiūlymo dokumentais.

**11. KITOS SUTARTIES SĄLYGOS**

11.1. Sutarties sąlygos sutarties galiojimo laikotarpiu negali būti keičiamos, išskyrus tokias Sutarties sąlygas, kurias pakeitus nebūtų pažeisti Viešųjų pirkimų įstatymo 17 straipsnyje nustatyti pagrindiniai pirkimo principai ir Viešųjų pirkimų įstatymo 89 straipsnyje nustatytos pirkimo sutarties keitimo jų galiojimo metu imperatyvios normos. Sutarties sąlygos keičiamos raštišku Šalių susitarimu, kuris turi būti pasirašytas Šalių kvalifikuotu elektroniniu parašu, pridedant visą susijusią dokumentaciją, šie dokumentai yra neatskiriama sutarties dalis.

11.2. Sutarties galiojimo laikotarpiu Šalis gali inicijuoti Sutarties sąlygų pakeitimą, pateikdama kitai Šaliai raštišką prašymą keisti Sutarties sąlygas ir dokumentų, pagrindžiančių prašyme nurodytas aplinkybes, argumentus ir paaiškinimus, kopijas. Į pateiktą prašymą pakeisti atitinkamą Sutarties sąlygą kita Šalis motyvuotai atsako ne vėliau kaip per 10 (dešimt) darbo dienų.

11.3. Vykdant Sutartį gali būti atliekami techninio pobūdžio Sutarties pakeitimai, kurie visiškai neturi įtakos Šalių tarpusavio įsipareigojimų turinio pakeitimui. Techninio pobūdžio pakeitimais laikoma: Sutarties Šalių rekvizitai, asmenų atsakingų už Sutarties vykdymą pakeitimas, techninės klaidos. Techninio pobūdžio pakeitimai įforminami Šalių sudarytu susitarimu, kuris yra neatskiriama Sutarties dalis ir pasirašytas Šalių kvalifikuotu elektroniniu parašu.

11.4. Šalys laiko paslaptyje savo darbo veiklos principus ir metodus, kuriuos sužinojo vykdant šią Sutartį, išskyrus atvejus, kai ši informacija yra vieša arba ši informacija atskleista įstatymų numatytais atvejais. Šalys susitaria, kad derybų metu sužinota informacija apie kitą Šalį ir šios Sutarties sąlygas yra konfidenciali informacija, kuri laikoma paslaptyje, išskyrus tuos atvejus, kai šios informacijos gali būti reikalaujama įstatymų nustatyta tvarka ar ji jau yra viešai žinoma.

11.5. Vykdant Sutartį turi būti laikomasi aplinkos apsaugos, socialinės ir darbo teisės įpareigojimų, nustatytų Europos Sąjungos ir Lietuvos Respublikos teisės aktuose, kolektyvinėse sutartyse ir Viešųjų pirkimų įstatymo 5 priede nurodytose tarptautinėse konvencijose.

**12. BAIGIAMOSIOS NUOSTATOS**

12.1. Visi su šia Sutartimi susiję pranešimai, prašymai, kiti dokumentai yra siunčiami elektroninėmis priemonėmis arba per pašto paslaugos teikėją ar kitą tinkamą vežėją kiekvienam iš jų sutartyje nurodytu atitinkamu adresu. Apie savo adreso ar kitų rekvizitų pasikeitimą kiekviena Šalis nedelsdama, tačiau ne vėliau kaip per 3 (tris) darbo dienas nuo minėto pasikeitimo dienos informuoja kitą Šalį. Kol apie pasikeitusį adresą (elektroninio pašto adresą) nustatyta tvarka nebuvo pranešta, ankstesniu adresu pateikti pranešimai yra laikomi gautais.

12.2. Lentelėje nurodomi Šalių atsakingi asmenys už sutarties vykdymą, telefono numeriai, elektroninis paštas:

|  |  |  |
| --- | --- | --- |
|  | **Klientas** | **Paslaugų teikėjas** |
| Atsakingo asmens pareigos, vardas, pavardė | Miesto infrastruktūros skyriaus vedėjas | UAB „Panevėžio gatvės“ direktoriaus pavaduotojas statybai |
| Telefono numeriai | +370 45 501 311 |  |
| Elektroninis paštas | @panevezys.lt |  |

12.3. Už Sutarties bei jos pakeitimų paskelbimą pagal Viešųjų pirkimų įstatymo 86 straipsnio 9 dalies nuostatas, atsakinga(-s) Panevėžio miesto savivaldybės administracijos Viešųjų pirkimų skyriaus vyriausioji specialistė

12.4. Tuo atveju, kai netikėtai paaiškėja, kad Šalies atsakingas asmuo (sutarties 12.2 punktas) negali vykdyti savo pareigų (dėl ligos, traumos ar kitų nenumatytų priežasčių), Šalis privalo nedelsdama, bet ne vėliau nei tą pačią dieną, paskirti kitą asmenį laikinai vykdyti jos atstovo funkcijas ir pranešti apie tai kitai Šaliai.

12.5. Šalių atstovams yra žinoma, kad Šalių ir (ar) jų atstovų, kitų Sutartyje nurodytų asmenų duomenys, būtini tinkamam Sutarties sudarymui ir įvykdymui, yra tvarkomi be atskiro jų sutikimo Sutarties vykdymo pagrindu. Kiekviena Šalis įsipareigoja tinkamai informuoti savo darbuotojus apie jų asmens duomenų tvarkymą, vykdomą kitos Šalies šios Sutarties sudarymo ir vykdymo tikslais, teikdama visą 2016 m. balandžio 27 d. Europos Parlamento ir Tarybos reglamento ((ES) 2016/678 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 85/46/EB (Bendrasis duomenų apsaugos reglamentas)) 13 ar 14 straipsnyje nurodytą informaciją. Sutartį pasirašantys Šalių atstovai sutinka, kad jų asmens duomenys (vardai ir pavardės) būtų viešinami teisės aktų numatyta tvarka.

12.6. Ši Sutartis sudaryta 1 (vienu) egzemplioriumi lietuvių kalba ir Šalių pasirašoma kvalifikuotu elektroniniu parašu.

**13. SUTARTIES dokumentai**

13.1. Sutarties pasirašymo metu prie Sutarties pridedami priedai, kurie yra neatskiriama Sutarties dalis, išvardinti pagal svarbą:

13.1.1. Panevėžio miesto teritorijų, gatvių priežiūros ir tvarkymo paslaugų teikimo techninė specifikacija (sutarties 1 priedas);

13.1.2. Panevėžio miesto teritorijų, gatvių priežiūros ir tvarkymo paslaugų teikimo įkainių sąrašas (sutarties 2 priedas).

13.2. Sutartį sudarantys dokumentai laikomi vienas kitą paaiškinančiais. Neaiškumo ar prieštaravimo atveju vadovaujamasi 13.1. punkte nurodyta eilės tvarka.

**14. SUTARTIES ŠALIŲ REKVIZITAI**

|  |  |  |  |
| --- | --- | --- | --- |
| **Klientas:** | **Paslaugų teikėjas:** | | |
| Panevėžio miesto savivaldybės administracija  Įstaigos kodas 288724610  Ne PVM mokėtoja  Laisvės a. 20, 35200 Panevėžys  A. s. Nr. LT70 7300 0100 8138 8016  Bankas Swedbank, AB  Banko kodas 73000  Tel. (8 45) 501 360  el. paštas: administracija@panevezys.lt  Administracijos direktorius  Tomas Jukna | Uždaroji akcinė bendrovė „Panevėžio gatvės“  Juridinio asmens kodas 147026330  PVM mokėtojo kodas LT470263314  Beržų g. 12, 36226 Panevėžys  A. s. LT84 7300 0100 0237 7178  Bankas AB „Swedbank“  Banko kodas 73000  Tel. 8 45 587068  El. paštas: admin@pangatves.lt  UAB „Panevėžio gatvės“ direktorius  Arvydas Zapalskis | | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (pareigos, vardas ir pavardė, parašas) | | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (pareigos, vardas ir pavardė, parašas) |